Bernardin Caimi

Ël fransëscan Bernardin Caimi, fondator dël Sàcher Mont ëd Varal, a nass vers la metà dël sécol ch'a fa XV da na famija milanèisa. Dël 1477 a l’é mandà a Gerusalem për ocupé ël pòst ëd Guardian dël San Sepolcr, an col moment vacant.
Rintrà an Italia a decid ëd dedichesse a sërché an patria un leu andoa edifiché dontré capele ch’a ilustrèisso la vita ëd Nosgnor, an essend mal fé për ij pelerin viagé an Palestin-a dòp che Costantinòpol a l'era stàita ocupà daj Turch dël 1453.

Rivà a Varal dël 1481 a l’é anciarmà dal mont ch’as treuva daré dël pais e a decid che cola lì a l’é la posission ideal për realisé sò proget.
Otnùa l’aprovassion dal Papa Nossens VIII, ël fra a torna a andé an Tèra Santa për ëstudié ij particolar architetònich e naturalìstich dël teritòri e dël 1486 a anviara ij travaj ëd costrussion, prima dël convent e dla gesia ëd Santa Maria dle Grassie e peui dël Santuari, andoa a travajo ij pì grand artista dël temp, come Gaudensio Ferrari.
A meuir a Varal ël 9 ëd fërvé 1500.

Caimi, Bernardino
Categorìa:Varal
Categorìa:Milan